Αγαπητές φίλες και φίλοι,

συναγωνιστές και συναγωνίστριες,

Είμαστε εδώ, σήμερα, όλοι μαζί, σε μια συμβολική συγκέντρωση που έρχεται ένα χρόνο από τη μέρα που η Λαϊκή Συσπείρωση βρέθηκε στο τιμόνι του Δήμου Τυρνάβου.

Ένα χρόνο που αφήνουμε πίσω μας, γεμάτο δυσκολίες και εμπόδια, πρωτόγνωρες καταστάσεις για όλους μας.

Είμαστε εδώ, ενωμένοι σαν γροθιά, όρθιοι, δυνατοί, με το κεφάλι ψηλά!

Γιατί αυτό τον ένα χρόνο, δουλέψαμε, τρέξαμε, ματώσαμε, παλέψαμε και σας κοιτάμε στα μάτια.

Κοιτάμε στα μάτια και σφίγγουμε το χέρι, στον κάθε άνθρωπο, στον κάθε συνδημότη και συνδημότισσα.

Μαζί, θα συνεχίσουμε σ’ αυτό το δρόμο.

Μαζί, και τη νέα χρονιά, και τις επόμενες.

Μαζί, όλοι μαζί, βαδίζοντας στο δρόμο της ανατροπής.

Προχωρώντας μπροστά για τις ανάγκες των πολλών.

Αγαπητοί φίλοι,

Δεν είναι μόνο συμβολική η σημερινή συγκέντρωση. Είναι και ουσιαστική, γιατί μας δίνει την ευκαιρία να παρουσιάσουμε πλευρές ενός έργου πρωτοφανούς για το Δήμο μας.

Ενός έργου, που είτε μένει παρακαταθήκη για το λαό του Δήμου Τυρνάβου, είτε αποτελεί τη βάση για να ξεδιπλωθεί ο σχεδιασμός της δημοτικής αρχής στη συνέχεια.

Και είμαστε περήφανοι. Γιατί μέχρι σήμερα, κάναμε τη νύχτα- μέρα, γιατί όπως η ίδια η κοινωνία διαπιστώνει, μέσα σ’ ένα χρόνο έγιναν τόσα, όσα άλλοι δεν έκαναν χρόνια ολόκληρα.

Και έτσι είναι αγαπητοί φίλοι, γι’ αυτό και η σημερινή συγκέντρωση έχει και πολλαπλά μηνύματα. Γιατί είμαστε σε θέση... και έργο να παρουσιάσουμε, και σχέδιο για τον τόπο μας.

Με μια διαφορά.

Εμείς δεν έχουμε καμιά αυταπάτη, ούτε ότι τα προβλήματα όλα θα λύσουμε, ούτε ανέξοδες υποσχέσεις άλλωστε μοιράζουμε.

Έχουμε ξεκάθαρο, ότι η τοπική διοίκηση ως κρατική υπηρεσία, ως μέρος του κράτους που καθορίζεται από την κεντρική πολιτική, δεν μπορεί να λύσει όλα τα μεγάλα λαϊκά προβλήματα, είναι περιορισμένες οι δυνατότητες μέσα σε ένα αντιδραστικό κράτος και πλαίσιο να λειτουργήσει σε φιλολαϊκή κατεύθυνση.

Γι’ αυτό και οι προσπάθειές μας, για να κρατήσουμε το Δήμο μας όρθιο, τις πόλεις και τα χωριά μας ζωντανά, να βελτιώσουμε τις συνθήκες της καθημερινότητας και της ζωής των νέων και όλων των συνδημοτών, πάνε χέρι- χέρι με τον αγώνα για την ανατροπή και την κοινωνική αλλαγή.

Δεν θα ησυχάσουμε ούτε μέρα, δεν θα σταματήσουμε ούτε λεπτό, να παλεύουμε για μια άλλη κοινωνία, για μια κοινωνία όπου πρωταγωνιστής θα είναι ο άνθρωπος. Θα είναι οι εργαζόμενοι και οι αγρότες, οι άνθρωποι του μόχθου. Αφέντες στον τόπο τους και στον πλούτο που παράγουν.

Και ναι! Τι αξία άλλωστε έχει, όταν μια δημοτική αρχή σχεδιάζει και υλοποιεί, διεκδικεί και πετυχαίνει, όταν υπάρχει κόσμος που ζει σε κοντέινερ. Όταν υπάρχει ανεργία, φτώχεια, αγρότες και κτηνοτρόφοι παλεύουν να κρατηθούν όρθιοι, τα χωριά να ερημώνουν και οι άνθρωποι να κλείνονται στα σπίτια τους και στον εαυτό τους, από τα χίλια- δυο προβλήματα που γεννά αυτή η πολιτική.

Σ’ αυτό το δρόμο συνεχίζουμε!

Συνεχίζουμε, μαζί με το λαό του Δήμου Τυρνάβου, τον όμορφο αγώνα για να έχει προκοπή ο τόπος μας.

Για να πάρει ανάσες ανακούφισης ο λαός από την πολιτική που τους μαυρίζει τη ζωή.

Χωρίς να λογαριάζουμε, ούτε κόπο, ούτε κόστος, ούτε δυσκολίες, μιας και από την πρώτη μέρα στη Δημοτική Αρχή διαλέξαμε μετερίζι, στο πλάι του λαού. Στο πλάι των πολλών. Στα προβλήματα, στις αγωνίες και στις ανάγκες μας.

Γι’ αυτό και πορευτήκαμε με την αλήθεια και το δίκιο. Δεν περιγράφουμε τα προβλήματα, αλλά βρίσκουμε την αιτία, τα εμπόδια, και δίνουμε καθημερινές μάχες για να τα ξεπεράσουμε.

Και αυτά είναι που μας κάνουν να ξεχωρίζουμε από άλλες δημοτικές αρχές. Γιατί παντού υπάρχει η υποχρηματοδότηση και η υποστελέχωση, η μεταφορά αρμοδιοτήτων χωρίς τους αντίστοιχους πόρους, τα άπειρα εμπόδια για να γίνουν έργα που αφορούν τις λαϊκές ανάγκες. Η διαφορά μας είναι ότι εμείς δεν αποδεχόμαστε την κατεύθυνση λύσης των προβλημάτων, που μας έχουν υποδείξει με τη σειρά όλες οι κυβερνήσεις. Δηλαδή, δεν αποδεχόμαστε την εμπορευματοποίηση και ιδιωτικοποίηση υπηρεσιών για να αντιμετωπίσουμε την υποστελέχωση, ούτε το διαρκές χαράτσωμα του λαού μας για να αντιμετωπίσουμε την υποχρηματοδότηση.

Και μέσα σ’ αυτό το δρόμο, φίλοι και φίλες, μπορούμε να βρούμε τις πραγματικές απαντήσεις, και στις απορίες και στο θαυμασμό που εκφράζουν οι συμπολίτες μας για το έργο της δημοτικής αρχής.

Δώσαμε δείγματα γραφής. Συμβάλλαμε να ανέβει το ηθικό του κόσμου, να βρει ξανά το θάρρος του ο λαός της περιοχής μας.

Κοιτάξτε τώρα, για να δείτε τι συμβαίνει.

Εμμανουήλειο, Τούμπα, στην είσοδο της πόλης, ρημαδιό.

Το χαμάμ, ζούγκλα.

Το Πολυδύναμο Αθλητικό Κέντρο, ερήμωση.

Πολιτιστικό Αμπελώνα. Στάσιμο.

Όπως και το Δελήχειο στο Δαμάσι.

Το κλειστό γυμναστήριο. Στη μοίρα του.

Αθλητικές εγκαταστάσεις, ανύπαρκτες, σε άθλια κατάσταση, κακοσυντηρημένες.

Το κτίριο του ΚΑΠΗ στον Τύρναβο. Παιδικές χαρές, πάρκα, κοινόχρηστοι χώροι.

Και στον Αμπελώνα και στα χωριά.

Έχει μνήμη και θυμάται ο λαός του δήμου μας. Και κρίση.

Γι’ αυτό αγαπητοί φίλοι,

Με σειρά, με σχέδιο, με πρόγραμμα, με διεκδίκηση,

Δεν κάτσαμε με σταυρωμένα χέρια. Δεν σηκώσαμε τα χέρια ψηλά. Δεν αναζητήσαμε λύσεις με χρονοβόρες και δυσκίνητες διαδικασίες. Δουλέψαμε και αντιμετωπίσαμε πρακτικά όλα τα ζητήματα.

Το οφείλουμε και στους εργαζόμενους του Δήμου, στις υπηρεσίες, σε όλους τους εκλεγμένους δημοτικούς και τοπικούς συμβούλους της Λαϊκής Συσπείρωσης, σε όλους τους υποψηφίους και τους φίλους, ένα μεγάλο ευχαριστώ.

Και σήμερα, σε μόλις ένα χρόνο, έχουμε και λέμε:

**ΚΑΘΑΡΙΟΤΗΤΑ- ΠΡΑΣΙΝΟ**

* Από την πρώτη στιγμή διώξαμε τους ιδιώτες στο πράσινο και στην καθαριότητα που στοίχιζαν 220.000 ευρώ στο Δήμο- το δίμηνο, και με έκτακτες προσλήψεις οκταμήνων λόγω Daniel αλλά και από το πρόγραμμα 55-67, καλύψαμε σε μεγάλο βαθμό τις ανάγκες, πετυχαίνοντας θεαματική βελτίωση σ’ αυτό το κομμάτι: έναν καθαρό Δήμο.
* Επαναλειτουργία του πλυντηρίου κάδων που ήταν σε ακινησία μεγάλο χρονικό διάστημα.
* Προμήθεια 150 πράσινων κάδων, 36 μπλε κάδων ανακύκλωσης, 13 κάδων ανακύκλωσης γυαλιού, και προμήθεια 15 τον αριθμό κάδων περισυλλογής ελαίων.
* Ενίσχυση του στόλου της καθαριότητας με νέα σάρωθρα.
* Αναμένεται η προμήθεια ενός υπερσύγχρονου απορριμματοφόρου και η λειτουργία υπόγειων κάδων σε νέα σημεία.
* Θα ήταν παράλειψη εδώ να μην αναφερθούμε, στην εκδήλωση που πραγματοποιήσαμε, με διαδραστικά παιχνίδια για μικρά παιδιά ώστε να μυηθούν στο να φροντίζουν και να μάθουν να διατηρούν το περιβάλλον καθαρό.

Θέλουμε να ευχαριστήσουμε τους εργαζόμενους, για τη μεγάλη προσπάθεια και τα θεαματικά αποτελέσματα που έχουμε. Με τις θέσεις μας, κάναμε πράξη τις δεσμεύσεις μας ότι θα αλλάζαμε την κατάσταση και το αποδείξαμε στην πράξη. Σε αυτή την κατεύθυνση θα συνεχίσουμε. Θα συνεχίσουμε διεκδικώντας και παλεύοντας για επαρκές και μόνιμο προσωπικό, μαζί με τους εργαζόμενους, με όλους τους δημότες, για την ικανοποίηση βασικών αναγκών, για την ακόμα μεγαλύτερη βελτίωση της καθημερινότητας.

**ΠΟΛΙΤΙΚΗ ΠΡΟΣΤΑΣΙΑ- ΠΥΡΟΠΡΟΣΤΑΣΙΑ- ΦΥΣΙΚΕΣ ΚΑΤΑΣΤΡΟΦΕΣ**

* Βρεθήκαμε στην πρώτη γραμμή για την κατάσβεση πυρκαγιών, συνδράμαμε με όλα τα μέσα και τις δυνάμεις μας στο έργο της πυροσβεστικής, για πολλά περιστατικά που είχαμε.
* Προχωρήσαμε στη δημιουργία ομάδας εθελοντών.
* Συντηρήσαμε την υδροφόρα του Δήμου.
* Συμμετοχή σε πρόγραμμα ύψους 300.000 ευρώ, για προμήθεια νέων μηχανημάτων, ελπίζουμε μέσα στο 2025 να τα παραλάβουμε.
* Προβήκαμε σε δραστικά μέτρα, σε καθαρισμούς εγκαταλελειμμένων οικοπέδων.
* Καθαρισμός του τσιμενταύλακα στον Αμπελώνα
* Καθαρισμός του τσιμενταύλακα της Ροδιάς.
* Πραγματοποίηση απολυμαντικών ψεκασμών κύριων οδών που διασχίζουν την ζώνες προστασίας του πληγεισών περιοχών για τον περιορισμό της ευλογιάς των αιγοπροβάτων σε άμεση συνεννόηση με την Περιφέρεια.
* Δημιουργία αυτοτελούς γραφείου Πολιτικής Προστασίας με τον νέο ΟΕΥ. Και την ίδια ώρα, για πρώτη φορά προχωρήσαμε στην πρόσληψη προσωπικού για τις ανάγκες της πολιτικής προστασίας.

Είναι ζητήματα, πολύ σοβαρά, αποτελούν για εμάς προτεραιότητα, και κάτω από τις συνθήκες που ξανά και ξανά έχουμε αναφέρει, προσπαθούμε με όσες δυνάμεις έχουμε να στηρίξουμε την πολιτική προστασία.

Το κάναμε πριν ακόμα αναλάβουμε, με πρωτοβουλίες για τους πλημμυροπαθείς κτηνοτρόφους, όλες εκείνες τις μέρες που βρεθήκαμε στο πλευρό τους, έμπρακτα, αλλά και στη συνέχεια με μέτρα για τη στήριξή τους. Έχουμε άριστη συνεργασία με την πυροσβεστική, με το στρατό που όποτε ζητήσαμε βοήθεια με μηχανήματα, βρήκαμε ανταπόκριση και βέβαια με την Περιφέρεια.

Θα συνεχίσουμε σ’ αυτό το δρόμο, προβάλλοντας όλα τα προβλήματα, τις μεγάλες κρατικές ευθύνες και ελλείψεις που υπάρχουν.

**ΥΓΕΙΑ**

* Μετατροπή του Περιφερειακού Ιατρείου Αμπελώνα σε Πολυδύναμο με αντίστοιχη στελέχωση με τρεις νέες ειδικότητες, μία θέση γενικού ιατρού, μία θέση παιδιάτρου και μία θέση νοσηλεύτριας.
* Ενεργειακή αναβάθμιση και ανακατασκευή του Κέντρου Υγείας Τυρνάβου που ολοκληρώνεται σε λίγο καιρό, με προσθήκη ενός υπερηχογράφου μαστού, ενίσχυση με δεύτερο χειριστή του ακτινολογικού εργαστηρίου, ώστε να λειτουργεί και σε απογευματινή βάρδια.
* Επίκειται δωρεά του Δήμου Τυρνάβου ενός αντιδραστήρα ώστε να γίνονται δωρεάν μικροβιολογικές εξετάσεις, σε αυτές τις δημόσιες δομές.

Σε αυτό το σημείο να ευχαριστήσω ιδιαίτερα του διοικητή της 5ης ΥΠΕ για την άμεση ανταπόκριση και την βοήθεια του και να ευχαριστήσουμε επίσης τον διευθυντή του Κέντρου Υγείας κ. Γιάννη Αντωνόπουλο.

**ΑΓΡΟΤΕΣ- ΚΤΗΝΟΤΡΟΦΟΙ**

* Εξασφάλιση 300.000 € από το Υπουργείο Εσωτερικών για αγροτική οδοποιία.
* 100.000 € από το Υπουργείο Κλιματικής Κρίσης.
* 120.000 € την Περιφέρεια Θεσσαλίας,
* με αποτέλεσμα χιλιάδες μέτρα αγροτικής οδοποιίας να αποκατασταθούν σε όλο το Δήμο Τυρνάβου. Ένα έργο πρωτοφανές για τους αγρότες και κτηνοτρόφους που παρόμοιο δεν έγινε ποτέ.
* Εξασφάλιση πόρων ύψους 50.000 € από το Υπουργείο Κλιματικής Κρίσης και Πολιτικής Προστασίας για άρδευση και αποκατάσταση αρδευτικών δικτύων.
* Επιλύσαμε ένα χρόνιο πρόβλημα, την άρδευση μιας μεγάλης έκτασης στη ροδιά μετά από 20 χρόνια, ενώ σχεδιάζουμε, είμαστε σε καλό δρόμο να λύσουμε το θέμα με το νερό στο Βοτανοχώρι.

Διεκδικήσαμε, φίλοι και φίλες, και πετύχαμε, αξιοποιήσαμε σωστά όσα κονδύλια είχαμε στη διάθεσή μας, ώστε να έχουμε ένα μεγάλο έργο, αποκαθιστώντας δεκάδες χιλιόμετρα αγροτικών δρόμων. Και παρά το καύσωνα, είμαστε ικανοποιημένοι γιατί δεν έμεινε κανένας αγρότης χωρίς νερό.

**ΑΘΛΗΤΙΣΜΟΣ**

* Ενάντια στην εγκατάλειψη και τις κακοσυντηρημένες υποδομές απαντήσαμε με έργα συντήρησης και ανακατασκευής ανοιχτής πισίνας και διαμόρφωσης του περιβάλλοντα χώρου, με γήπεδο 5Χ5 και μπάσκετ. Το Πολυδύναμο πήρε ξανά ζωή
* Την συντήρηση και αποκατάσταση του κλειστού γυμναστηρίου στον Τύρναβο που ήταν σε άθλια κατάσταση.
* Καθιέρωση του Αθλητικού Αύγουστου με τουρνουά μπάσκετ, beach volley, τουρνουά ποδοσφαίρου.
* Παραδώσαμε τρία νέα ανοιχτά γήπεδα μπάσκετ στο Βρυότοπο, τη Ροδιά και στην Τούμπα Τυρνάβου.
* Ο Δήμος μας φιλοξένησε το Πανελλήνιο πρωτάθλημα πάλης ηλικιών 11-13.
* Έμπρακτη στήριξη στην αθλήτρια Λήδα Μανθόπουλου, η οποία με την συμμετοχή της στο αγώνισμα των 100 μ. στους Παραολυμπιακούς αγώνες της Γαλλίας κατέκτησε το ασημένιο μετάλλιο.
* Έγιναν οι αγώνες DownHill με συμμετοχή του Δήμου, και συνδρομή σε μέσα και υλικά.

Στηρίξαμε και στηρίζουμε τον αθλητισμό, τον ερασιτεχνικό αθλητισμό, με όλες μας τις δυνάμεις. Είναι μια διέξοδος για τη νεολαία, για όλο τον κόσμο, και θα πρέπει να υπάρχουν οι δυνατότητες για ανοιχτή, ελεύθερη και δωρεάν πρόσβαση σε σύγχρονες υποδομές.

**ΠΟΛΙΤΙΣΜΟΣ**

* Καρναβάλι. Ένας μεγάλος θεσμός, μια ζωντανή ιστορία για τον Τύρναβο, όπου εμπλουτίσαμε και δώσαμε νέο περιεχόμενο και πολλές πρωτότυπες ιδέες.
* Εκδηλώσεις σε κάθε χωριό με ζωντανή μουσική, φαγητό και ποτό για όλους.
* Θεσμοθέτηση παιδικού καρναβαλιού με ανακυκλώσιμα οικολογικά υλικά ώστε το κάθε παιδί να μπορεί να φτιάξει τη δική του στολή και να έχει τη δυνατότητα να συμμετάσχει.
* Στα πλαίσια των καρναβαλικών εκδηλώσεων διαγωνισμός χορού και παντομίμας.
* 1ο carnival run. Καρναβαλικός αγώνας δρόμου με αγωνιστικό χαρακτήρα.
* Εκδήλωση στο ΚΑΠΗ του Αμπελώνα για την πρόληψη ατυχημάτων στην τρίτη ηλικία.
* Όγδοη συνάντηση φιλαρμονικών στον Τύρναβο με τη συμμετοχή των Δήμων Μετεώρων, Ελασσόνας, Σκιάθου και Τυρνάβου.
* 5η Γιορτή Ανθοκομίας στον Αμπελώνα.
* Έκθεση ιδεών πυροχαρακτικής.
* Παρουσιάσεις βιβλίων.
* Δωρεάν θεατρικές παραστάσεις για μικρούς και μεγάλους κατά τη διάρκεια του χρόνου και τώρα και στη συνέχεια.
* Και προβολή ταινιών, με ελεύθερη είσοδο.
* Αναβάθμιση της Γιορτής Κρασιού Αμπελώνα με δωρεάν είσοδο για πρόσβαση σε όλους, κάτι που δε γινότανε τα προηγούμενα χρόνια.
* Επαναφορά της γιορτής Τσίπουρου και Αποσταγμάτων του Δήμου Τυρνάβου, στον Τύρναβο μετά από 15 χρόνια. Διήμερες εκδηλώσεις με ελεύθερη είσοδο.
* Εκδήλωση για την εξέγερση του Πολυτεχνείου, για πρώτη φορά από το Δήμο Τυρνάβου.
* Πρωτότυπος διάκοσμος φέτος και χριστουγεννιάτικες εκδηλώσεις σε όλο τον Δήμο Τυρνάβου, οι οποίες τόνωσαν την τοπική αγορά.

Σε συνεργασία με τους συλλόγους, το πιο ζωντανό κομμάτι του Δήμου μας, πραγματοποιήσαμε δεκάδες εκδηλώσεις και δραστηριότητες, χωρίς σταματημό, όλη τη διάρκεια του χρόνου.

**ΚΟΙΝΩΝΙΚΗ ΠΟΛΙΤΙΚΗ**

* Αποδοχή όλων των εγγράφων και επανεγγραφών στο παιδικούς σταθμούς, ώστε να μη μείνει κανένα παιδί εκτός.
* Παρέμβαση δημοτικής αρχής σε σπίτι ατόμου με ειδικές ανάγκες και επανασύνδεση ρεύματος. Δεκάδες οι περιπτώσεις, στις οποίες η δημοτική αρχή προσπάθησε και πέτυχε επανασυνδέσεις, για συμπολίτες μας.
* Δωρεάν γεύμα με φαγητό και ποτό για τα ΚΑΠΗ και τους συνταξιούχους του Δήμου Τυρνάβου σε γνωστή αίθουσα εκδηλώσεων του Τυρνάβου, με αφορμή την παγκόσμια ημέρα των ηλικιωμένων.
* Εκδήλωση με το Σύλλογο Γυναικών για την κακοποίηση των γυναικών. Όπως και πολλές ακόμα εκδηλώσεις και δράσεις, για τους ρομά και άλλες ευπαθείς κοινωνικές ομάδες μέσω του Κέντρου Κοινότητας που αναπτύσσει μια πολύπλευρη δραστηριότητα.
* Κατάργηση πληρωμής τελών ύδρευσης για το 2024 των πληγέντων κτηνοτρόφων από τον Daniel. Μέτρο που θα ισχύσει και για το 2025.
* Διατήρηση δημοτικών τελών σε χαμηλά επίπεδα.
* Απαλλαγές και μειώσεις σε ευαίσθητες κοινωνικές ομάδες. Απαλλάξαμε από την καταβολή τελών τους κτηνοτρόφους του Δήμου μας, λόγω της ευλογιάς και συνολικά των επιπτώσεων που είχαν από πλημμύρες και ζωονόσους.
* Επιβολή τελών σε μεγάλες επιχειρήσεις.

Δεν μείναμε σε διακηρύξεις, προχωρήσαμε με πράξεις σε σημαντικές αποφάσεις, σε όφελος των πολλών και όχι των λίγων.

**ΕΡΓΑΖΟΜΕΝΟΙ**

* Μετατροπή των συμβάσεων των καθαριστριών από μερικής σε πλήρους απασχόλησης.
* Αποκατάσταση των εργαζόμενων στα σφαγεία, που τελούσα υπό χρόνια ομηρία.

**ΕΠΙΛΥΣΗ ΔΙΟΙΚΗΤΙΚΩΝ ΖΗΤΗΜΑΤΩΝ ΚΑΙ ΠΑΡΑΛΕΙΨΕΩΝ**

* Προώθηση άμεσης λύσης στο ζήτημα των Σφαγείων και ολοκλήρωση της εκκαθάρισης, όπου αναδείχθηκαν οι ευθύνες όλων των προηγούμενων διοικήσεων από την ενοποίηση του Δήμου Τυρνάβου και Αμπελώνα που συσσώρευσαν οφειλές της επιχείρησης άνω του 1 εκατομμύριου ευρώ. Τρέχουμε την λύση το επόμενο διάστημα.
* Δικαίωση του αγώνα για τη μη καταβολή αναδρομικών ενοικίων ύψους 120.000 € στο Ταμείο Εθνικής Άμυνας για την παραχώρηση σχολικής στέγης στο στρατόπεδο Σχοινά, των πληγέντων από το σεισμό Δημοτικών Σχολείων Δένδρων και Πλατανουλίων.

Καταπιαστήκαμε με χρόνιες εκκρεμότητες, αποδοχές κληρονομιάς, αξιοποίηση δημοτικής περιουσίας, κληροδοτήματα, τοπογραφικές ατέλειες, εκκρεμότητες στο κτηματολόγιο. Μια σειρά από θέματα, παθογένειες και παραλείψεις προηγούμενων διοικήσεων που χρόνιζαν.

**ΕΡΓΑΤΙΚΟ- ΛΑΪΚΟ ΚΙΝΗΜΑ, ΑΓΩΝΕΣ**

* Διοργάνωση συλλαλητηρίου για τους σεισμόπληκτους ώστε να πάρουν τη ζωή τους πίσω, με μπροστάρη το Δήμο.
* Βρεθήκαμε πολλές φορές μαζί, με συσκέψεις και άλλες πολύμορφες κινητοποιήσεις στηρίζοντας τα αιτήματα και τις διεκδικήσεις τους.
* Το ίδιο και με τους κτηνοτρόφους της περιοχής μας.
* Συμμετοχή με συγκέντρωση για τον ένα χρόνο του εγκλήματος των Τεμπών, με αναμετάδοση της συναυλίας που διοργάνωσε ο Σύλλογος Συγγενών των θυμάτων. Που θυσιάστηκαν στο βωμό του κέρδους.
* Αγώνες μαζί με τους εργαζόμενους της ΔΕΥΑ ενάντια στις συγχωνεύσεις και την ιδιωτικοποίηση του νερού.
* Έμπρακτη αλληλεγγύη στο λαό της Παλαιστίνης.
* Συμπαράσταση στις καταλήψεις των μαθητών, αλλά και ανάδειξη των προβλημάτων που έφερε η κατάργηση των σχολικών επιτροπών από την κυβέρνηση.
* Πραγματοποιήσαμε κινητοποίηση στον Τύρναβο και αναδείξαμε τα προβλήματα των σχολείων μας, παλεύοντας για τη λύση τους.
* Απεργιακή συγκέντρωση στον Τύρναβο, με σύνθημα για λεφτά- υγεία- παιδεία στις 26 Νοέμβρη, ημέρα Πανελλαδικής Απεργίας.

Είμαστε δίπλα, μπροστά σε όλες τις λαϊκές κινητοποιήσεις και αγώνες, όπως αυτές τις μέρες στο πλευρό των αγροτών και των κτηνοτρόφων που βρίσκονται στα μπλόκα του αγώνα, διεκδικώντας την επιβίωσής τους. Έχουν τη στήριξη και την αλληλεγγύη μας.

**ΕΡΓΑ- ΔΡΑΣΕΙΣ**

* Κατεδάφιση επικίνδυνων κτιρίων και καθαρισμός οικοπέδων με δημιουργία νέων χώρων στάθμευσης.
* Υπογραφή της σύμβασης για την κατασκευή κλινικής αδέσποτων ζώων η οποία έχει προχωρήσει και θα υλοποιηθεί. Προμήθεια οχήματος για περισυλλογή αδέσποτων ζώων, σύμφωνα με σύγχρονα πρότυπα.
* Εργασίες αποκατάστασης του αισθητικού άλσους στη Βρύση Τυρνάβου και απόδοσή του στους πολίτες του Δήμου μας και στους επισκέπτες.
* Συντήρηση καθαρισμός στο παλιό αντλιοστάσιο με αντικατάσταση στα παγκάκια και συντήρηση στις κολώνες φωτισμού.
* Αποκατάσταση της πέτρινης περίφραξης.
* Καθαρισμός της κοίτης της λίμνης
* Ασφαλτοστρώσεις. Ξεμπλοκάραμε τη χρηματοδότηση από το πρόγραμμα «Α. Τρίτσης».
* Εντάξαμε το δρόμο Αμπελώνας- Βρυότοπος σε περιφερειακή χρηματοδότηση 100.000 ευρώ.
* Υλοποίηση ασφαλτοστρώσεων ως συνέχεια από την προηγούμενη δημοτική αρχή, δημιουργώντας όμως αντιπλημμυρική υποδομή.
* Εγκατάσταση κλειστών συστημάτων παρακολούθησης της δημοτικής περιουσίας, που είναι του λαού.
* Αποκαταστάσεις σε τομές αποχέτευσης και ύδρευσης σε οδόστρωμα σε όλο το μήκος του δρόμου που είχαν να γίνουν χρόνια.
* Κατάλληλες εργασίες και πιστοποίηση όλο το παιδικών χάρων που βρίσκονται στο Δήμου Τυρνάβου.
* Υπογραφή σύμβασης πυρασφάλειας για τα δημοτικά σχολεία.
* Κατασκευή δικτύων αποχέτευσης και Βιολογικός Δαμασίου, ένα έργο χρηματοδοτούμενο από το ΠΕΠ Θεσσαλίας 5 εκ. ευρώ το οποίο θα ολοκληρωθεί μέχρι το καλοκαίρι.
* Επέκταση και αντικατάσταση των δικτύων ύδρευσης, που ήταν από αμίαντο, στον Αμπελώνα και στην πόλη του Τυρνάβου, ύψους 2,5 εκ. ευρώ. Ένα έργο που είναι σε εξέλιξη.
* 3 εκ. ευρώ για τον Βιολογικό του Τυρνάβου, για αναβάθμιση, για ανανέωση ηλεκτρομηχανολογικού εξοπλισμού.
* Αντιπλημμυρικά 2,5 ευρώ στην ανατολική επέκταση της πόλης του Τυρνάβου.
* Κατεδαφίσεις των σχολείων στα Δένδρα και στα Πλατανούλια με ίδιους πόρους του Δήμου.

**Τι ΕΡΧΕΤΑΙ…**

* Αναβάθμιση και βελτίωση των υποδομών ύδρευσης ύψους 500.00 ευρώ.
* Δίκτυα αποχέτευσης στο Αργυροπούλι,
* ολοκλήρωση κατασκευής εξωτερικών διακλαδώσεων ιδιωτικών συνδέσεων στο δίκτυο ακαθάρτων του Αμπελώνα.
* Αποκατάσταση από φυσικές καταστροφές από την θεομηνία Daniel 2,5 εκ. ευρώ μέσα στο 2025 και αναμένουμε την ένταξη των αποκαταστάσεων από ζημιές σε υποδομές ύδρευσης και αποχέτευσης ύψους 3,7 εκ. ευρώ. Ο βιολογικός του Αμπελώνα.

**ΠΟΛΙΤΙΣΜΟΣ**

* Ένταξη του μπουρανί στην άυλη πολιτιστική κληρονομιά.
* Γιορτή τρύγου στο Δαμάσι.
* Λειτουργία Μαξίμ με ανανέωση εξοπλισμού και συντήρηση του χώρου
* Αξιοποίηση του Χαμάμ αλλά και του χώρου δίπλα από αυτό, ώστε να γίνει Εργαστήρι Τέχνης και Πολιτισμού.
* Προώθηση της μελέτης για το κτίριο της Τούμπας Τυρνάβου, ώστε να γίνει πολιτιστικό κέντρο.
* Υλοποίηση του προβληματικού έργου του Πολιτιστικού Κέντρου Αμπελώνα, ώστε να μη χαθούν τα κοινοτικά κονδύλια
* Τις επόμενες μέρες παραδίδεται στους Συλλόγους του Αμπελώνα ο νέος χώρος του δημοτικού καταστήματος που ανακατασκευάστηκε που βρίσκεται στο άλσος του Αγίου Γεωργίου.
* Λαϊκό Φροντιστήριο. Από τη νέα χρονιά θα δημιουργηθεί για όσα παιδιά δεν έχουν οι γονείς την οικονομική δυνατότητα.
* Μουσείο Οίνου και Αμπέλου.

**ΑΘΛΗΤΙΣΜΟΣ**

* 150.000 ευρώ από την Περιφέρεια Θεσσαλίας συν 80.000 ευρώ από πόρους του Δήμου για την τοποθέτηση ταρτάν στο Δημοτικό Στάδιο
* Καυστήρες αερίου στο κλειστό Γυμναστήριο
* Νέα γήπεδα 5Χ5 στα χωριά και στις πόλεις του Δήμου.
* Νέα ανοιχτά γήπεδα μπάσκετ.
* Δημιουργία κλειστού προπονητηρίου κολύμβησης από την Περιφέρεια Θεσσαλίας.

**ΕΡΓΑ**

* Συνεχίζουμε τη συντήρηση πλατειών- πεζοδρόμων.
* Σε λίγες μήνες παραδίδεται το ΚΑΠΗ Τυρνάβου.
* Ολοκληρώθηκε η μελέτη και έχουμε καταθέσει πρόταση στο Πράσινο Ταμείο για τη χρηματοδότηση μιας μεγάλης πρότυπης παιδικής χαράς στην πόλη του Τυρνάβου.
* Ξεκινούν τα έργα αποκατάστασης του Δελήχειου Ιδρύματος και του Εμμανουήλειου Πνευματικού Κέντρου.
* Αναβάθμιση σε όλα τα αισθητικά άλση στο Δήμο και σε όλα τα χωριά.
* Δημιουργία νέου Κοιμητηρίου προϋπολογισμού 200.000 ευρώ
* Νέα συστήματα ποτίσματος στα πάρκα.
* Αλλαγή λαμπτήρων στους δρόμους.
* Προσπάθειες ένταξης του Δήμου Τυρνάβου σε προγράμματα ενεργειακής αναβάθμισης.
* Επέκταση του Βρεφικού Σταθμού Αμπελώνα.
* Κατάθεση ολιστικής μελέτης αναμόρφωσης του πάρκου Αγίου Γεωργίου του Αμπελώνα.
* Ασφαλτοστρώσεις σε όλα τα χωριά και τις πόλεις του Δήμου Τυρνάβου, ένα έργο προϋπολογισμού 2.200.000 ευρώ.
* Δημιουργία νέων σχολείων με τη συμβολή της ΔΕΗ στα Πλατανούλια και στα Δένδρα.
* Δίκτυα ύδρευσης- αποχέτευσης ΔΕΥΑΤ.
* Επίκεται η εκταμίευση του ποσού των 220.000 ευρώ για τις κατεδαφίσεις.

Φίλες και φίλοι,

Μέσα σε ένα χρόνο εξασφαλίσαμε χρηματοδοτήσεις ύψους 8 εκ. ευρώ.

Για το μέλλον αυτού του τόπου,

Για να αποκαταστήσουμε… δεν θα πούμε την αίγλη του Τυρνάβου και της περιοχής, αλλά την τιμή. Την χαμένη τιμή του Τυρνάβου.

Του Τυρνάβου των αγωνιστικών παραδόσεων, και των θυσιών.

Την τιμή του Δήμου συνολικά και την αξιοπρέπεια των κατοίκων του.

Και δεν θα κάνουμε βήμα πίσω,

Ένα μαχητικό ποτάμι ήδη ξεδιπλώνεται, απ’ ακρη σ’ άκρη,

Ο λαός της περιοχής, οι εργαζόμενοι, οι αυτοαπασχολούμενοι, οι επαγγελματίες, όσοι απογοητεύτηκαν από τις πολιτικές του παρελθόντος, που έβλεπαν τον τόπο μας να μαραζώνει, που ανέχονταν την υποβάθμιση, που έβλεπαν τα πάντα γύρω του στη εγκατάλειψη, τώρα βλέπουν. Και ξέρουν. Και κρίνουν.

Και ναι, χωρίς τη δύναμη του λαού, χωρίς συνεχή αγώνα τίποτα δεν γίνεται και τίποτα δεν χαρίζεται.

Έχουμε δρόμο μπροστά μας.

Για να έχουμε σχολεία ασφαλή και σύγχρονα.

Για να υπάρχουν χώροι άθλησης και ψυχαγωγίας. Δημιουργικής απασχόλησης, δωρεάν ή με χαμηλό αντίτιμο για όλους. Για διεξόδους στα παιδιά μας και στον κάθε δημότη.

Σε έναν καθαρό και περιποιημένο δήμο, χωρίς περιττά έξοδα, με αξιοποίηση όλων των χώρων, με όλα τα μέσα και όσες δυνάμεις έχουμε.

Μπορούμε να μιλάμε για ώρες, τι έγινε, τι γίνεται, τι σχεδιάζεται για αύριο. Διανύουμε μια δημιουργική περίοδο που φαίνεται από παντού, η δυναμική του Δήμου μας αγκαλιάζει όλη την Ελλάδα. Μετατρεπόμαστε σε σημείο αναφοράς.

Κτίζουμε ένα Δήμο Τυρνάβου στο ύψος των ονείρων μας, κρατήστε το αυτό.

Και μαζί δίνουμε τις αξίες μας, τα ιδανικά μας στο μέλλον του τόπου μας, τη νέα γενιά.

Ένα για όλους, όλοι για έναν, ενωμένοι, πετάμε μακριά τις σάπιες αξίες και προχωράμε μπροστά, για τις ανάγκες των πολλών και όχι για τα κέρδη των λίγων,

Γεια Σας,

Καλή δύναμη,

Καλόν αγώνα,